  Виталий Пронин Тросэз пиос военной службазэс ортчыны дась.Кыстӥськоз со 106 нунал но йылпумъяськоз 15-тӥ июле. Кунысьтымы 142 сюрс пи сурон сапег кутчалоз. Шаерамы армие дасясько 1 сюрс 100 егитъёс.Соос службазэс нуозы Шор, Шундыӝужан, Шундыпуксён, Лымшор но Уйпал военной округъёсын. Пиос пӧлысь бадӟым люкетэз шедёз музъемвыл войскоосы, ӧжытэзгес - ракетной, военно-морской, чугун сюрес войскоосы. 40 призывник кошкоз Балтийской но Сьӧд зарезьёсысь флотъёсы. 4 мурт службазэ ортчытоз альтернативной амалэн, соос ужалозы Нырысетӥ элькун больницаын но калыклы улон-вылонын юрттэт сётонъя центръёсын.- Тулыс призыв ортчоз дышем сямъя, - вераз элькунысьтымы военной комиссар Александр Комлев. - Воштӥськонъёс луозы студентъёс ласянь гинэ. Ссузъёсын но колледжъёсын дышетскисьёс табере армилэсь мозмытэмын луозы, тодон-валан сётъян учрежденизы кунлэн лыдъяське но аккредитациез вань ке. Та сяна, военной частьёсы поездэн кошкисьёслы азьвыл аръёсы кќс паёк люкылӥськомы вал. Али озьы уз луы ини. Пиос 3 пол кӧтсэс тырыны быгатозы вагон-ресторанын.Ожгар частьёсы воргоронъёсты келяны кутскозы 15-тӥ апрельысен. Соослэсь тазалыксэс эскерозы военкоматысь 179 эмъясьёс но Тазалыкез утёнъя министерствоысь 132 ужасьёс. Соос пыр ваньмыз-ӧвӧлэз 8 сюрслэсь ятыр егитъёс потозы.- Удмуртиысь пиослэн тазалыксы оглом ӟеч возиське, - ивортӥз военно-врачебной комиссилэн кивалтӥсез Николай Артемьев. - Кылсярысь, мукет улосъёсын армие кошкем 10-15 пиос ляб тазалыкенызы сэрен доразы берытсконо луо ке, ми дорын 2-лэсь ятыр уг люкаськы.Азьло аръёсы сямен ик, эмъясьёс та вакытэ но пиосты армилэсь мозмытоно луо вирберганэн герӟаськем висёнъёсын сэрен. Бускель улосъёсын ӵошатыса, та ласянь элькунамы югдур уродгес. Озьы ик пиосмылэн ляб лулсэрзы, лыоссы, ӝуш-сюлъёссы. Комиссия пыр потэм ог 30 процентэзлы призывникъёслы армия азьын тазалыксэс юнматоно луэ.- Милемыз шугъяськыто на пегасьёс, - ватсаз Александр Комлев. - Сыӵеос кылем арын 35 кузя люкаськизы. Соос пӧяны выро, повестка ӧм басьтэ шуыса.Призыв ласянь юанъёсын вазиськыны луоз военкоматлэн «пӧсь телефоназ» - 8(3412) 78-19-24, 68-54-11. Ольга Корепанова Туспуктӥз А. Горбунов  